**ትጽቢት ሸፋቱ ምስ ወያነ ሞይቱ፡**

መንግስቲ ኤርትራ ካብ መሪር ተሞኩሮን በሊሕ ኣእሙሮን ካብ ዝነበሮን ዘለዎን ጽምኢ ራህዋ ህዝቡ ተበጊሱ ነታ ክትኮነልና እንደልያ ደሞክራሲያዊት ኤርትራ ንምህናጽ ገና ኣብ ሜዳ ከሎ’ዩ ንጹርን ብሩህን ሰነዳት ነዲፉ። ድሕሪ ነጻነት ኣብ 1994 ብመልክዕ ሃገራዊ ቻርተር ኤርትራ ምእንቲ ደሞክራሲ ፍትሕን ራህዋን ዝሰፈኖ መጻኢ ክህሉ ከም መምርሒ ንሃገራዊ ልምዓትን ጥዑይ ሕብረተሰብ ንምህናጽ ዝተበገሰ። መንግስቲ ኤርትራ ነዚ ቁዱስ ንድፊ ኣብ ተግባር ከውዕል ድሕሪ ነጻነት ብዘይወዓል ሕደር ኣብ ተግባር’ዩ፡ ተጸሚዱ። ኣብተን ሰላም ኔይሩወን ዝበሃላ ዓመታት ብውሽጣዊ ዓቕሚ ዝተሳለጠ ወፍርታት ውሑድ ኣይነበረን። እንተኾነ ግን ሩኹስ ቕንኢ ዝሓደራ ወያነ ተልእኮ ጎይቶታ ከተተግብር ዶብ ኣመኽንያ ትርጉም ዘይብሉ ውግእ ምስ ኣወጀት፡ ቀዳማይ ዕማም መንግስትና ሃገር ንምድሓን ስለ ዝኾነ ኩሉ ኤርትራዊ ክኸትትን ልዕላውነት ሃገር ከይድፈር ክከላኸል ሂወቱ ኣብ ምውፋይ ተጸምደ።

መንግስቲ ኤርትራ ነቲ ብፍቕሪ ሃገሩ ዝነደደ ህዝቡ ሒዙ ንዝመጸ ተጻብኦታት ካብ ውሽጢ ይኹን ካብ ደገ ከም ዝስዕሮ ዋላ ሓንቲ ጥርጣረ ኣይነበሮን። ግዜ ከም ዝወስድ ግን ኣይሰሓቶን። ኣብቲ ዘይንቡር ኩነታት ውግእ ዶብ ዝተኸስረ ዕድላትን ዝተኸፍለ መስዋእትን ንዓና ንኤርትራውያን ኣዝዩ ካብ መጠን ንላዕሊ ሃስዩና እዩ። ሳላ ዝተኸፍለ መስዋእትን ዝተኸስረ ዕድላትን ሃገር ልዕላውነታ ኣይተደፍረትን። ምስጋና ነቶም ምእንትኣ ዝሓለፉ ሰማእታትን፡ ነቲ ጸኒዑ ዝመከተ ሰራዊትን፡ ህዝብን፡ መንግስቲ ኤርትራን። ኣብቲ ፈታኒ ዝነበረ እዋን ብዝተፈላለየ ቅርሕንቲ፡ ፍትወት ነብሲ፡ ህርፋን ስልጣን፡ ወገንነት ሃይማኖት፡ ኣውራጃነት፡ ብሄርነት፡ ዘስድዖም ጡምዙሓት **ሸፋቱ** ኣብ ወጻኢ ሃገራትን ውሽጢ ኢትዮጵያን ሃገር ኣሕሊፎም ክህቡ ምስታ ጸቢብ ዓሌታዊ ልዕልና ዝሓደራ ወያነ ተጸጊዖም ጸረ ህዝቢ ኤርትራ ክዋግኡ ኣብ ጎኒ ጃንዳ ብጋህዲ ተሰለፉ። ዓስቢ ተንበርካኽነቶም ንገሊኦም ኣብ ኣዋሳ ዙረት (Vcation) ተለገሰሎም። ንገሊኦም ድማ ሞቕነን ተመንጠወሎም።

ህዝቢ ኤርትራ ከድዓት ክርኢ በዞም **ሸፋቱ ትጽቢቶም ምስ ወያነ ዝሞቶም** መጀመሪኡ ኣይኮነን። ዘደንጽው ነገር እንተሎ ግን እዞም ናይ ዘመንና ሽፋቱ ግን ድሕሪ ነጻነት ምስ ቀተልቶም ፈሓርቲ ሰማእታት ኤርትራ ምምብርካኾም እዩ። ብዛዕባ ቀጸልቲ ዎሎዶታት ኤርትራ ሓሳብ ዘይብሎም፡ ከምቲ ምሳሌ **‘’ብድሕረይ ሳዕሪ ኣይብቆል ኢላ ኣድጊ”** ዝበሃል፡ እዞም መልክዕ ሰብ ዝተዓደሉ ኣእዱግ ንራህዋ ሓፋሽ ምስ ዕድሚኦም ክድምደም ዝደልዩ ሕጂ እቲ መንግስቲ ኤርትራ ንነዊሕ እዋን ክሰርሓሉ ዝጸንሔ መስርሕ ሰላም ምስ ተተግበረ፡ እገዳ ኣብ ዝላዓለሉ ዘሎ እዋን ምስ ተጋማገመ፡ ጃንዳ ወያነ ዓይና በርበረ ምስ መሰለ ሸፋቱ’ኸ እንታይ ይብሉ ኣለዉ? ዝብል ሕቶ ይለዓል። ህግደፍ (ኢሰያስ) ድሕሪ ዝኹሉ ቃልሲ ንኤርትራ ይሸጣ’ሎ፡ ስልጣኑ ነምሓሩ የረክብ ኣሎ፡ ንዶ/ኣቤይ ምርሓና ኢሉዎ---- ወዘተ ብለይቲ ኣብ ሃተፍተፍ ኮይኖም ዝሓልምዎ ምምጥልዓት የርእዩ ኣለዉ። እዚውን ንመንግስትን ህዝቢ ኤርትራን ኣየገርሞን እዩ። እዞም ሃሱሳት ንኹነታት ምግጣም ሕልንኦም ዘድከሙ፡ ቅኒት ሓንጎሎም ዝተበላሸወ፡ ንዓመታት ኣብ ዝመሽመሸ ሓሳባት ክሕንብሱ ግዜኦምን ግዜ ግሩሃት ዘባኸኑ ጸረ ሰላም ተግባራቶ ዝቕጽሉ ዘለዉ መደናገርቲ ትጽቢቶም ምስ ዕምሪ ጃንዳ ኣኽቲሙ እዩ።

ሓንቢሱ ዘይክእል ሰብ ክጥሕል ዒቕ ዒቕ ምስ በለ ከተድሕኖ ኢልካ ምስ ሓዝካዮ ኣይፍንወካን እዩ። ሜላ ምስ ዘይህልወካ ሒዙካ’ዩ ዝጥሕል። ጃንዳ ኣብ ፖሎቲካ ዓለም ሓንቢሳ ስለ ዘይከኣለት ነዞም ሃሱሳት መንግስቲ ኤርትራ ንምፍራስ ክሕግዙዋ ዝዓሰበቶም፡ ነተሓሳስብኦም ከረው ኣቢላ ሓኒቓ ምስኣ ከም ዝጥሕሉ ጌራቶም። መንግስቲ ኤርትራ ንጉጉያት ካብ ምምዓድ ዓዲ ዊዒሉ ኣይፈልጥን። ሕሉፍ ሓሊፉ ዝገበርኩሞ ገበን ብወረቕት ጣዕሳ ክድምሰስ ኢሉ ናይ ምሕረት መልእኽቱ ሂቡ’ዩ። ቡዙሓት ተጠቒመምሉ። እቶም ንጃንዳ ዘምለኹ ግን ተደጋጋሚ ገበን ኣብ ልዕሊ ገበን ስለ ዝፈጸሙ እታ ናይ ጣዕሳ ወረቐት መዓልታ ወዲቓቶም (Expire) እያ። ህዝቢ (መንግስቲ) ኤርትራ ምስዚ ኩሉ ተጻብኦታት እሞኽኣ ንብዙሕ ዓመታ ከመይ ጌሩ ተጻዊሩዎን ሲዒሩዎን? ካብ ብዙሕ ገለ ንምጥቃስ፡

1. ንጹር ኩሉ ዝርድኦን ዝዓገበሉ መርገጽ ስለ ዘሎዎ
2. ውፉይ ቕኑዕ መሪሕነት ስለ ዘሎዎ
3. ምእዙዝ ውፉይ ስነ-ስርዓት ዘለዎ ጽኑዕ ሰራዊት ስለ ዘሎዎ
4. ጽፉፍ ውዳበ ስለ ዘሎዎ
5. ዉዱብ ህዝቢ ስለ ዘሎዎ
6. ታሪኹን ባህሉ ዘኽብር ህዝቢ ስለ ዘሎዎ
7. ሕድሪ ዘይጠልም መንግስትን ህዝብን ሰራዊትን ስለ ዘሎዎ
8. ውሑስ ውህደት ሃይማኖታት ስለ ዘሎዎ
9. ቅኑዕ ራኢን ስነ-ሓሳብን ብተግባር ዝተሰነየ ስለ ዘሎዎ
10. ልዕሊ ኩሉ ጉዳይ ሃገሩ ቀዳምነት ዝሰርዕ ህዝቢ ስለ ዘሎዎ
11. ህዝቢ ኤርትራ ሕጊ ሰማይን መሬትን ዘኽብር ስለ ዝኾነ
12. ኣብ ነብሱ ዝተኣማመን ህብን መንግስትን ስለ ዘሎ

ነዚ ዝተጠቕሰ ክብርታት ዝውንን ሕብረተሰ ንወጻእተኛታት (ጎበጥቲ ስርዓታት) ጸጋታት ሃገር ክምዝምዙ ዘየፍቅድ ጻዕራም ህዝቢ ዘለዋ ሃገር ተጻብኦታት ከጋጥማ ንቡር’ዩ። ብብዙሕ ፈተነታ ክትሓልፍ’ውን ናይ ግድን እዩ። ግን ክብርታታት ክበርሱ፡ ሃገር መዓንደሪ ጎሓላሉ ክትከውን ዘበት። ህዝቢ ኤርትራ ነዚ ሓቂዚ እዩ ኣመስኪሩ። ብዙሓት ሃገራት ከምዚ ዝኣመሰለ ክብርታት ዘይውንና ፈርከሽከሽ ኢለን ህዝበን ብድኽነት ሓለንጊ እናተገርፈ ዝነብረለን ውሑዳት ኣይኮናን። ኢድ ከደምቲ ካብ ግደ መንግስቲ ንላዕሊ ስልጣን እንተረኺቡ እታ ሃገር ካብ ባርነትን ሕሱም ድኽነትን ክትገላገል ተኽእሎ የብላን። በዚ መሰረት ከኣና ከደምቲ ወያነ ይኹኑ ኣገልገልቲ ባዕዳውያን **ሸፋቱ** ደቂ ሃገር ክንምክቶምን ኣብ ዘዘለዉዎ ቦታ ከነበርዕኖም ተጠርኒፍና መንግስትን ህዝብን ኢድን ጓንትን ኮና ንቃለስ።

እተን ኣብ ኢትዮጵያ ተኣኻኺበን ዝነበራ ጉጅለ ከድዓት ወያነ ኣብ ስልጣን ዝነበረትሉ ተስፋ ንግስነት ኣብ ኤርትራ ዝጽበያ ዓያሹ መንግስቲ ኤርትራ መን ምዃኑ ከይተገንዘባ ጭራ ጭፍራ ሒዝካ ኩሉ ዝብጻሕ ዝመስለ ዝነበራ ኣንጭዋታት ኣብ ማይ ከምዝኣተወት ኮይነን ተሪፈን። **“ጥሜት ነይቀትል ዘይ ሸብዳዕዳዕ”** ከምዝበሃል፡ እተን ካብ ኣሜርካ፡ ከናዳ፡ ኤውሮፓ፡ ናይ ሓሶት ፋይላት ኣብ ሳምሶናይት ብሪፍ ከይዝ ሒዘን ናብ ጭፍራ ሪፖርት ከቕርባ መቐለ ኣዲስ ኣበባ ዝተመላለሳ ሎሚ ኣብ ዝወዓልኦ ዘይሓድራሉ፡ ኣብ ዝሓደራሉ ዘይውዕላሉ፡ ኣብ ራዕድን ሽበራን ጥሒለን ይርከባ። **ህዝቢ ኤርትራ ካብ** **ሃብቲ ምስ ባርነት፡ ድኽነት ምስ ጭውነት ስለ ዝመረጸ፡** **ንብልጽግና እናሰርሔ ድኽነ ከጥፍእ’ዩ ተበጊሱ።ኮምኡ ስለ ዝገበረ ነዊሕ ጉዕዞ ተጓዒዙ ኣብ ራህዋ ዝበጽሔ**። እቲ ካልእ ነገር ሃገርና ኤርትራ ተጠማቲት ዝገብራ፡ ወዮ ድኣ **‘’ዝረኸቦ ኣቃለሎ’’** ከምዝበሃል እቶም ሃሱሳት ጠለምቲ ነዛ ብኹሉ ዓይኒ ዓለም ተሃራፊት ሃገርና ኤርትራ ትከላኸለላ፡ ትሰርሓላ፡ ትኾርዓላን እምበር፡ ኣሕሊፍካ ናብ ኢድ ጸላእቲ ከተውድቓ ምሕሳብ ምስ ጸላእቲ ብከብድኻ ተዓሲብካ ከትቑስላ ምፍታን ዜጋኣ ከብል ኣይከኣልን።

ኣብ ዓለም ብፍላይ ኣብ ኣፍሪቃ ከንደይ መንግስታት ሓላፍነቶም ረሲዖም ኣብ ግላዊ ረብሓ ዝተዋፈሩ፡ ካብ ባዕዳውያን መንግስታት ንላዕሊ ህዝቦም ዝጭቁኑ፡፡ ግብረሰናይ ማሕበራት ዝለገስኦ ረዲኤት ሸይጦም ዝህብትሙ፡፡ ፋብሪካታት ሃገር ገቢቶም ንስድራ-ቤቶም ዝዕድሉ ከም በዓል ወያነ ካብ በረኻ ባዶ ጁባኻ መጺእካ ሚልዮናት ክሳብ ቢልዮናት ሃብቲ ዝውንኑ ብሓሶት ዓይኒ ሰብ ዝደፍኑ ብልሹዋት ሪኢና እንዲና። ሰላም ጎረባብቲ ሃገራት ክበታትኑ ዑሱባት ብገንዘብ ዝግዝኡ ተዓዚብና እንዲና። ገለ ሰባት ኣፎም ዓቢሶም ዝነበሩ ኣብዚ ሕጂ እዋን ተጣበቕቲ ሃሱሳት ብዝመስል መንገዲ ሕጅስ ሰላም ኮይኑ እዩ መንግስቲ እዝባ እቲባ ክገብር ኣለዎ ዝብሉ ሓደስቲ ተፋላሰፍቲ ክቀላቐሉ ይረኣዩ። ዘገርምዩ። ኣብቲ ግዜ ሽግርን ጽበትን ነብሶም ወጊኖም ዝጸንሑ፡ ሕጂ ለባማት ክመስሉ ንመንግስቲ ብስዉር ቃላት ከም በዳሊ ኣምሲልካ ጠበቓ ሃሱሳት ምዃን ንሃገርናን ህዝብናን ረብሓ ኣይኮነን። ዋላውን ነቶም ዝመሻኸኑሎም ወይጦታት ረብሓ የብሉን። ሓንኳል ቅንዕና ዘይብሉ ዘረባታት ሓደ ኣእሙሮ ዘለዎ ሰብ ዝሰምዖ ኣይኮነን።

ኣብ ፖሎቲካዊ ሂወት ሃገር ቅንዕና ድኣንበር ዝምድና፡ ኣውራጃነት፡ ዕርክነት፡ ሻርነት ዝኣመሰሉ ፈላለይቲ ተግባራት ቦታ የብሎምን። ስለዚ ኤርትራ መስተን ብባህርያዊ ሃብተን ዝማዕበላ ሃገራት ብዘለና ናይ ባሕርን መሬትን ጸጋታትና ተጠቒምና ኣብ ዝላዓለ ደረጃ ከነብጽሓ ብስም ሰማእታትና ጋማ ጽንዓት ደፊእና ኢና። ብስም ሰማእታትና ኣብ ሓደ ተጠሚርና ኢና። ግርማና ሃገርና፡ ጽላልና ሃገርና፡ ክብረትና ሃገርና፡ መንነትና ሃገርና፡ ልብና ቀልብና ሃገርና። ሓድነትና ኩሉ ግዜ ይበርኽ።

ነባሪ ዝኽሪ ንሰማእታትና ዓወት ንሓፋሽ ገብረንጉስ መስመር ሕዳር 05, 2018እ